வந்தியத்தேவன் தன் மனத்திற்குள் சிரித்துக் கொண்டான். புனைந்து கூறும் பொய்யை நம்புவதற்கு எல்லாரும் ஆயத்தமாயிருக்கிறார்கள். உண்மையைச் சொன்னால் நம்ப மறுக்கிறார்கள். இது நமது ஜாதக விசேஷம் போலும்!  "தம்பி! நீ இலங்கையிலிருந்து எப்போது புறப்பட்டாய்?"  "நாலு நாளைக்கு முன்னால்!"  "அதனாலே தான் உனக்குச் செய்தி தெரியவில்லை."  "என்ன செய்தி ஐயா?"  "பொன்னியின் செல்வரைக் கடல் கொண்டு விட்டது என்ற செய்திதான்!"  வந்தியத்தேவன் கஷ்டப்பட்டுத் திடுக்கிடுவது போல் பாசாங்கு செய்தான்.  "ஐயோ, அப்படியா! யார் சொன்னார்கள்?" 